《落花叹》
明代·石宝

牵牛花开香绕风，纤指削成青玉筒。三春晓露沁花蕊，飘飖仙玉凌天中。

当时铅华称游冶，尽日含姿妆不卸。楼头月落尊酒空，短景催人急如马。

临台自觉朱颜非，倚阑泪湿金罗衣。似恨秋风太相虐，积雨阴阴凋绰约。

啼莺无复艳阳时，乳燕空惊旧帘幕，春来秋去何足叹。

君不见五族七贵皆高冠，朱楼画栋连云起，中有殊丽多邯郸。

明珠翠羽缀首饰，紫檀红玉雕阑干。一朝桑田变沧海，脂房秋水空氿澜。

谁能使乌不飞、兔不走。肘后黄金印如斗，庭前有花尊有酒。

高歌一曲三千杯，长与南山作宾友。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。